**Хөрмәтле депутаттар, ауылдаштар, саҡырылыусылар!**

Сәйетбаба ауыл биләмәһе советы һәм хакимиәте Рәсәй Федерацияһы һәм Башҡортостан Республикаһы закондарына таянып, Сәйетбаба ауыл биләмәһе Уставы нигеҙендә эш алып бара. Шуға яраҡлы был сығышымда мин Сәйетбаба ауыл биләмәһенең социаль-иҡтисади үҫеше, шәхси һәм фермерлыҡ хужалығы, бәләкәй эшҡыуарлыҡ, мәҙәни һәм мәғәриф үҫешенә туранан-тура ҡағылышлы булған вәкәләтле орган булараҡ Сәйетбаба ауыл биләмәһе Советынын эшмәкәрлеге буйынса мәғлүмәт еткерһәм, шулай уҡ Сәйетбаба ауыл биләмәһе Хакимиәте тарафынан эшләнгән эштәргә лә туҡталып үтермен.

Башҡарған эштәргә туҡталыр алдынан ауыл биләмәһенең тѳп байлығы булған халыҡ иҫәбенә туҡталып үтәйем.

Беҙҙең Сәйетбаба ауыл Советы ауыл биләмәһенә 8 ауыл ҡарай. Ауыл биләмәһендә барлығы 1042 хужалыk, ошо хужалыҡтарҙа 3100 кеше теркәлгән. Уларҙың 444-һе пенсионер, эшкә яраҡлы йәштәгеләр –1787, бәлиғ булмаған балалар –869, шул иҫәптән мәктәпкә тиклемге йәштәге балалар – 348 (балалар баҡсаһына йөрөүселәр-125), 7 йәштән 18 йәшкә тиклемге балалар - 521, уларҙың 352-һе мәктәп уkыусылары; Үткән 2015 йылда ауыл биләмәһендә 48 бала донъяға килһә, 25 үлем осорағы теркәлгән.

**Ауыл хакимиәте**

Ауыл биләмәһе хакимиәтендә халыҡты 5 муниципаль хеҙмәткәр 3 эшсе хеҙмәтләндерә. Ауыл хакимиятенә Рәсәй Федерацияһының 131-се законына ярашлы 42 полномочияла эш алып барырға тура килә. Был 2003 йылдар менән сағыштырмаса 2 тапҡыр артығыраҡ. Был иһә бик күп хѳкүмәт ойошмалары менән тығыҙ бәләнештә эш алып барыу мѳмкинселеген булдыра, яуаплылыҡты арттыра. Үткән йылды Ауыл биләмәһе хакимиәте тарафынан 85 ҡарар һәм 35 бойороҡ ҡабул ителгән, 41 ғариза ҡаралған һәм был ғаризаларға тулы яуап бирелгән, хужалыҡ китаптарына ярашлы 4124 справкалар алынған, 150 наториаль эштәр башҡарылған.

**Бюджет**

Сәйетбаба ауыл биләмәһенең социаль-иҡтисади үҫешенә туранан-тура ҡағылышы булған бюджетҡа туҡталып үтәйек. Сәйетбаба ауыл биләмәһенең былтырғы бюджеты 4 миллион 440мең һумлыҡ булып, шуның эсендә ауыл биләмәһенең үҙ өлөшө 1 миллион 158 мең һум ( 26 процент) тәшкил итте. Төп килем ер һалымынан – 596 мең һум, мөлкәт һалымынан – 174 мең һум, НДФЛ – дан – 44 мең һум, һыу ҡулланыуҙан – 305 мең һум, хѳкүмәт пошлинаһынан -19 мең һум һәм ҡуртым түләмәләренән 20 мең һумдан тулылынды. Шулай уҡ хәрби учетҡа хѳкүмәт тарафынан 194 мең һум бүленһә ауылдарҙы йәмләү һәм юлдарҙы тѳҙѳкләндереүгә 500 мең һум бүленде. 2 миллион 588 мең һумы дотация.

 Ауылдарҙы йәмләү һәм юлдарҙы тѳҙѳкләндереүгә бүленгән 500 мең һумдың юлдарға 318 мең һумы, ауылды тѳҙѳкләндереүгә 182 мең һумы тотонолдо. Юлдарҙан Юбилей урамына ҡом-таш йәйеүгә 99 мең 952 һум, Ҡолҡан күперен тѳҙокләндереүгә 81 мең 94 һум, Йѳҙимән куперенә 99 мең 987 һум һәм хәүефһеҙлек буйынса юл знактарын һатып алыуға 87 мең 229 һум бүленде; ауылдарҙы тѳҙѳкләндереүҙә Сәйетбаба ауылының кѳнбайыш зыяратын һәм Уҫман зыяратын кәртәләр ѳсѳн профиль торбалар, сеткалаар һәм бағаналыҡтар ѳсѳн һатып алынған торбаларға 136 мең 292 һум, 14 мең 200 һумы биләмәгә ингән урындағы стендты яһатыуға, Йѳҙимән ауылы обелискыһын кәртәләтер ѳсѳн материалдар алыуға 31 мең 723 һум тотонолдо.

“Берҙәм Рәсәй" сәйәси партияһы тарафынан да ауылдарҙы төҙөкләндереүгә лә ҙур иғтибар бирелә. “Берҙәм Рәсәй" сәйәси партияһының “Аныҡ эштәр" про­екты буйынса Сәйетбаба балалар баҡсаһының тәҙрәләре яңыртылды.

Ауыл биләмәһенең социаль-иҡтисади үҫешен шулай уҡ барлыҡ биләмә халҡының шәхси һәм фермерлыҡ хужалыҡтары, бәләкәй эшҡыуарлыҡ һәм хѳкүмәт ярҙамында ауыл халҡын хеҙмәтләндергән бюджет ойошмалары булдыра. Ауылыбыҙ биләмәһендә тѳп эш урыны булдырырҙай бюджет ойошмаларына ҡараған ауыл биләмәһе хакимиәте, Халыҡтар дуҫлығы йорто филиалы – «Сәйетбаба» башҡорт тарихи мәҙәни үҙәге, Сәйетбаба урта дѳйѳм белем биреү мәктәбе, Йѳҙимән дѳйѳм белем биреү мәктәбе, 2 башланғыс мәктәп, 2 балалар баҡсаһы, 1 больница, 4 ФАП, 1 ауыл мәҙәниәт йорто, 2 ауыл клубы, 1 китапхана, 1 почта бүлексәһе, 1 музей һәм 1 пожар посы эшләп килә. Уларҙа барлығы 144 кеше эшләй, шулай уҡ 16 бәләкәй эшҡыуарлыҡ объекттарында һәм 5 крәҫтиән фермер хужалыҡтарында 48 кеше эшләй. Ауыл биләмәһендә эшкә яраҡлы 1787 кеше иҫәпләнһә, шуларҙың 485-е официаль рәүештә эшләп йѳрѳйҙар, Ошоларҙан сығып 1302 кеше эшһеҙ тип иҫәпләнә. Быларҙы бѳтѳнләй эшһеҙ ята тип тә әйтеп булмаҫ ине, сѳнки ауыл ерлегендә эш булмау сәбәпле быларҙың күптәре ситкә сығып килешеү нигеҙендә эшләп йѳрѳйҙәр. Эшкә яраҡлы халыҡтың 40% ситкә сығып вахта ысулы менән эшләй. Ауыл ерлегендә йәшәгәс эшһеҙ торған кеше юҡтыр ҙа тип әйтер инем мин. Булһа ла улар бармаҡ менән генә һанарлыҡ. Ауыл биләмәһендә һәр ғаилә ҡураһында мал үрсетеп, баҡсаһында йәшелсә-емеш үҫтереп, бал ҡорттары тотоп шаҡтай ғына иркен йәшәйҙар. Ауыл халҡының иҡтисади үҫешенә һәм йәшәү кимәленең яҡшырыуына шәхси хужалыҡтарҙа малдарҙың артыуы һәм ауыл ерлегендә бәләкәй эшҡыуарлыҡтың һәм фермер хужалыҡтарының ныҡлап тамыр йәйеүе тѳп нигеҙ булып тора.

**Шәхси хужалыҡ**

Беҙҙең ауыл биләмәһендә 1042 дѳйѳм хужалыҡтан эшләп, донъя кѳтѳп, мал тотоп, йәшелсә үҫтергән 928 хужалыҡ иҫәпләнә. Хужалыҡтарҙа 1650 эре мѳгѳҙлѳ мал ҡарала, уларҙың 840 һауын һырҙары, аттар- 410 баш, ваҡ мал – 1471, ҡош-ҡорт –4500, бал ҡорто– 5000 баш.

Шәхси хужалыҡтарға туҡталғанда мин фермерлыҡ хужалығын асмайынса ла шәхси хужалыҡтарында ѳйѳр –ѳйѳр аттар ҡараусы һәм күпләп эре мѳгѳҙлѳ малдар тотоусыларҙы әйтеп китер инем. Йѳҙимән ауылынан Шамсетдинов Рафил хужалығында 16 баш һыйыр малы һәм 16 баш ат малы ҡарай, Ахметшин Ғаяз Имәнлек ауылы халҡын үҙ магазины аша кәрәк-яраҡтар менән етештереп кенә ҡалмай ишле мал да үрсетә : 12 баш һыйыр малы, 4 ат, 25 ваҡ малдар һәм 40 баш умарта күсе тота. дә мал тыуары ишле – уның 11 баш аты. Байбулдин Рафис скорой машинаһы водителе эшенән тыш, үҙ пилорамаһында халыҡка таҡта ярҙырып та күпләп мал-тыуар ҡарап та ѳлгѳрә: уның ҡураһында 9 баш һыйыр малы, 3 баш ат, 10 баш һарыҡ малы, һәм 20 баш умарта күсе ҡарай. Шамситов Йәүҙәт ағайҙа пенсияға ғына ҡарап ятмай, күпләп мал үрсетә: 12 баш һыйыр малы, 4 баш ат малы, һәм 10 һарыҡ малы ҡарай. Ҡаранйылға ауылынан Валиев Назиф шулай уҡ күпләп һыйыр малы үрсетә, уның ҡураһында 13 баш һыйыр малы иҫәпләнә. Шулай уҡ Йѳҙимән ауылынан Сибагатуллин Зинфир, Зайнетдинов Жәлил, Идрисов Артур, Вагизов Ильгиз, Садиков Минигали, Имәннек ауылынан, Абдулманов Ильдус, Уҫман ауылынан Фахриев Миндел, Искәндәров Рѳфҡәт, Мухаметшин Йәмил, Галиахметов Рәмил, Сәйетбабанан Идрисов Ильдус, Касымов Фаргат, Сѳләймәнов Айрат, Лоҡманов Ғабдулхай, Сѳйѳндѳков Фатих, Ҡолҡан ауылынан Басареев Фәйез, Ахмерова Миннира. Был ғаиләләр 3-4 әр һауын һыйырҙарынан тыш, аттар, ваҡ малдар һәм күпләп бал ҡорттары тоталар. Ҡаранйылға ауылынан Аҫылбәков Әхмәт аттарының һанын 50 башҡа еткерҙе. Уның ярыш аттары тѳрлѳ бәйгеләрҙә призлы урындар алып, Сәйетбаба биләмәһенең данын күтәреүгә бер ѳлѳш индерҙе.

Ҡолҡан, Ҡаранйылға һәм Туғай ауылында һәр хужалыҡта тип әйтерлек 2-шәр, 3-әр һауын һыйыры, аттар һәм ваҡ малдар ҡарайҙар. Унан тыш был ауылдарҙа, айырыуса Ҡолҡан менән Ҡаранйылға ауылында күпләп бал ҡоттары үрсетәләр. Йѳҙәр баш умарта тотҡан бик күп ғаиләләр бар. Улар: Рахимов Наиль, Газизов Фатих, Газизов Марс, Газизов Мѳхәмәтдин, Валеев Риназ, Сәйетбабанан Хайруллин Фәрит, Шәйәхмәтов Ринат, Зайнуллин Салауат, Файрузов Ғәлим, Юлбарисов Юлай. Ысынлап та беҙҙең йәшәгән тѳйәгебеҙ малсылыҡтан тыш умартасылыҡ менән шѳғѳлләнер ѳсѳн иң уңайлы урын. Ауыл халҡы быны бик тә уңышлы файҙалана. Умарта тотмаған хужалыҡтар бик һирәк. Донъя кѳтәм тигән урта һәм йәш быуын вәкилдәренең хужалығында кәм тигәндә дүртәр-бишәр умартаһы бар. Әлеге кѳндә үрҙә әйтеп үткәнемсә ауыл биләмәһендә 5000 баш умарта күсе иҫәпләнә.

Хѳкүмәт тарафынан ауыл сәнәғәтен үҫтереү буынса әленән-әле яңы программалар ҡабул ителә. Адреслы социаль ярҙам тураһындағы Башҡортостан Республикаһы законына ярашлы 2014 йылдың 16 июнендә 264-се һаны аҫтында «Аҙ тәмин ителгән айырым категория граждандарына социаль контракт нигеҙендә адреслы социаль ярҙам күрһәтеү» тураһында Башҡортостан Хѳкүмәте тарафынан ҡарар ҡабул ителде. Был программа буйынса үткән йылды 24 ғаилә ярҙам һорап соцзащитаға документтарын тапшырҙылар. Шәхси хужалыҡтарын үҫтерер ѳсѳн хѳкүмәттән адреслы социаль ярҙам 2014 йылдан беҙҙең биләмәнән дә аҙ тәмин ителгән 13 ғаилә алды.

**Бәләкәй эшҡыуарлыҡ һәм крәҫтиән фермерлыҡ хужалыҡтары.**

 Ауыл биләмәһендә булдыҡлы, эшһѳйәр ғаиләләр ҡайҙандыр килем килер тип кѳтѳп ятмайҙар, ә эшҡыуарлыҡ менән шѳғѳлләнәләр. Йылдың-йылы ауыл биләмәһендә йылда эшҡыуарҙарыбыҙ үҙҙәренең даирәләрен киңәйтеп киләләр. Ныҡлы эшләп кигән эшҡыуарҙар Файҙуллин Фәйез, Зиннурова Фирҙәүсә Сѳләймәнов Хәйҙәр, Йәмилев Вәсилдәр артынан үҙ эштәрен асып Файзуллин Ильшат пластик тәҙрәләр эшләү оҫтаханаһын булдырғайны, шулай уҡ Файзуллин Илфат һәм Файзуллин Марс үҙҙәренең пекарнаяларында хуш еҫле икмәктәр бешереп халыҡты һѳйѳндѳрә. Лоҡмановтар ғаиләһе лә официаль рәүештә үҙҙәренең предприятиеләрен асып ит продукцияларынан тѳрлѳ полуфабрикаттар эшләп, ауыл халҡын ғына түгел, ә район халҡын да тәмле ризыҡтары менән һѳйѳндѳрѳп торалар һәм һәр баҙар-йәрминкәләрҙә ҡатнашалар. Ишмырҙин Урал да үҙенең шәхси предприятиеһын асып халыҡ менән эш алып бара. Юлбарисов Раил да үҙ оҫтаханаһында һырлап тимерҙән кәртә-ҡаралтылары эшләй башланы. Фәрит Ярмеев КФХ-һы ярҙамында килешеү нигеҙендә юлдарҙы тѳҙѳкләндереп, суплектәрҙе тәртипкә һалып торабыҙ. Файзуллин Марс КФХ-һы икмәк бешереп кенә ҡалмай сәсеүселек менән дә шѳғѳлләнә. Улар артынан Хайруллин Фәрит үҙ крәҫтиән фермерлыҡ хужалығын асып, ҡортосол, малсылыҡ ѳлкәһендә шаҡтай ғына уңыштарға ѳлгәште. Йѳҙимән ауылынан Вагизов Ильгиз иптәше Гѳлнар менән крәҫтиән фермерлыҡ хужалығын астылар. Улар ҙа арендаға ер алып эре мѳгѳҙлѳ малдар үрсетергә тотондолар.

 Шулай уҡ үҙәк урамдарыбыҙҙың береһендә эшҡыуарҙарыбыҙ тарафынан ике ҙур бина үҫеп сыҡты. Береһе эшҡыуар Сѳләймәнов Хәйҙәрҙең «Батыр» исемле магазины булһа, икенсеһе эшҡыуар Вәсил Йәмилевтыҡы «Асия» исемле магазины. «Асия» магазины ике этажта тѳҙѳлѳп тѳрлѳ йүнәлештә һатыу эшен башлап ебәрҙе.

Атап үткән эшҡыуарҙарыбыҙ һәм фермерлыҡ хужалыҡтары ауылдарыбыҙҙың соиаль үҫешен, уның йѳҙѳн генә күрһәтеп кенә ҡалмай, ә халыҡҡа ѳҫтәмә эш урындары ла булдыра. Әлеге кѳндә Ауыл биләмәһендә 18 магазин һәм киоск бар *(Йөзимәндә – 4, Ҡаранйылғала – 1, Уҫманда – 1, Ҡолkанда – 1, Имәнлектә – 1, Сәйетбабала –10),* шулай уҡ Сәйетбаба ауылында 2 кафе һәм 2 пекарня эшләп килә.

**Торлаҡ тѳҙѳлѳшѳ һәм ауылды тѳҙѳкләндереү.**

Беҙҙең ауыл биләмәһендә торлаҡ тѳҙѳлѳшѳ йылдың-йылы үҫеш кисерә. Быйылғы йылда торлаҡ тѳҙѳлѳшѳ буйынса дѳйѳм йәшәү майҙаны 661 кв. м. булған 10 йорт сафҡа ингән. Йорттар тѳҙѳлѳшѳ ауыл биләмәһенең һәр ауылында әле лә дауам итә.

Тѳҙѳлѳштәргә үҙебеҙҙең һәр ауылда тип әйтерлек пилорамаларҙың (такта ярҙырғыстарҙың) булыуы ла ярҙам итәлер. Эшләп килгән пилорамдар: Ҡаранйылғала – 1, Ҡолҡанда – 2, Йѳҙимәндә -1, Сәйетбабала – 5. Был пилорамалар ауыларҙы тѳҙѳкләндереүҙә һәм йәмләүҙә бик ҙүр үҙ ѳлѳштәрен индерәләр. Тимер менән эш итеү оҫтаһы Фахретдинов Фәнилдең эштәре лә шулай уҡ ауылға матурлыҡ ѳҫтәй. Быйылғы йылдан тимер оҫталығында күптән үҙен күрһәтеп килгән ауыл Советы депутаты Юлбарисов Раил да, ѳҫтә әйтеп үтеүемсә, эш даирәһен киңәйтте. Ул пожарканың килешеү буйынса бер яғына ѳҫтә әйтеп үтеүемсә һырлап, бѳгѳп, йәбештереп бар тѳрлѳ тимерлек эштәре менән була. Эше әүҙем генә алға китеү ѳҫтѳндә. Биләмәбеҙҙә матур йорттар, таҙа ихаталар, мал-тыуарға тулы ҡуралар байтаҡ. Ауылдарыбыҙҙы тѳҙѳкләндереү һәр беребеҙҙең шәхси эше һәм мѳҡҡәдәс бурысы. Әгәр үҙебеҙҙең йорт-ҡаралтыларыбыҙҙы матурлап, нығытып торабыҙ икән ауылыбыҙҙың йѳҙѳ бермә-бер матурая. Матур, тѳҙѳк урам аша үтһәң күңелгә лә рәхәт булып ҡала. Шуны күҙ уңында тотоп беҙ традицияға инеп килгән «Урам байрам»дары йолаһын дауам иттек. Шул сәбәптән Үҙәк урам халҡы йорт-ҡураларын матурлап урам байрамы уҙғарҙылар. Ошо эштәрҙә һәр саҡ ярҙам ҡулын һуҙған ағайҙарға, апайҙарға бигерәк тә ҙур рәхмәтемде еткергем килә. Улар беҙҙең һәр ауылда һәм һәр урамда барҙар. Бигерәк тә ошо эштәрҙә ойоштороп йѳрѳүселәрҙе телгә алып үтер инем. Йѳҙимәндән Таңсулпан Рәхмәтуллина, Сахиулла ағай, Имәнлектән ауылынан Ахметшина Гүзәл Ф., Уҫмандан Гумеровтар, Мансур ағай, Ҡаранйылғанан Газизов Марс, Сәйетбаба ауылында әүҙем ағайҙар, апайҙар, ҡустылар, һеңлеләр байтаҡ, уларҙы әйҙәүсе, дәртләндереүсе, ѳгѳтләүсе Ишмырҙин Зәкир Вәлиулла улының ауыл халҡын әүҙемләштереүҙә ярҙамы ҙур. Ауылды тѳҙѳкләндереүҙә ярҙам һорағанда бер ваҡытта ла «юҡ!»-тип әйтмәгән ышаныслы егеттәрҙең бер-нисәһен генә булһа ла әйтеп үтәйем.

Улар Ярмиев Фәрит, Иҙрисов Ильдус, Янузаков Айваз, Рахманғолов Рәшит, Хайруллин Фәрит, Файзуллин Марс, Рахманғолов Ильгиз Гумеров Рәзиф, Садиков Миннеғәле. Был егеттәребеҙ ниндәй генә йомош тѳшмәһен үҙ техникалары менән ауыл биләмәһе халҡы ѳсѳн һәр саҡ ярҙам итергә әҙерҙәрҙәр.

**Матбуғат һәм почта бүлексәһе. АТС. Сберкасса (1)**

1 почта бүлексәһе эшләп килә. Уны 5 хеҙмәткәр хеҙмәтләндерә. Улар ауылдарҙа матбуғат продукцияһы үҙ ваҡытында таратыуҙы тәьмин итәләр. Шуныһы үкенесле күп каналы телевидение, интернет йорттарға ныҡлап үтеп ингәс, матбуғат продукцияларына яҙылыу ҡырҡа кәмене. Ошо күренеш илебеҙҙе һәм телебеҙҙе юғалтыуға үҙе бер аҙым.

Беҙҙең биләмәлә 1 АТС эшләп килә һәм унда 1 хеҙмәткәр 259 абонентты хеҙмәтләндерә. Ошо уҡ абоненттар тулыһынса тип әйтерлек интернет ҡуллана һәм IP телевидениеһын ҡарай. Мәҙәниәт йоротоноң бер бүлмәһен арендаға алып ауыл биләмәһендә 1 Рәсәй һаҡлыҡ банкаһы асыҡ акционерҙар компанияһының филиалы эшләп килә. Уны бер хеҙмәткәр хеҙмәтләндерә һәм банк системаһында ауылға ныҡ ярҙам итә.

**Мәғариф.**

Биләмә территорияһында 2 урта мәктәп(Сәйетбаба урта дѳйѳм белем биреү мәктәбе һәм Йѳҙимән дѳйѳм белем биреү мәктәбе) һәм уларҙың структураһында 2 аҙ комплектлы башланғыс мәктәп (Уҫман һәм Ҡарайылға ауылдарында) эшләп килә. Мәктәптәрҙә урындар 552 уҡыусыға тәғәйеләнһә, унда әлеге кѳндә 329 уҡыусы белем ала, уларға 45 уҡытыусы белем бирә.

2 балалар баҡсаһы бар Сәйетбаба һәм Йѳҙимән ауылдарында. Сәйетбаба ауылы балалар баҡсаһы киңәйтелеп, интернат зданиеһының ѳҫкѳ ҡатындағы бүлмәләр тѳҙѳкләндерелеп балалар баҡсаһы стандартына яраҡлаштырылды. Балалар баҡсаларында 125 бала тәрбиәләнә. Уларҙы ике ѳлкән тәрбиәсе, 6 тәрбиәсе һәм 6 тәрбиәсе ярҙамсыһы тәрбиәләй.

**Мәҙәниәт**

Ауыл биләмәһендә 2 ауыл клубы һәм 1 мәҙәниәт йорто, 2 китапхана 1 музей эшләп килә. Мәҙәниәт йортонда өс балалар бейеү төркөмө эшләй. Шулай уҡ балалар өсөн йыр, театр түңәрәге эшләй. Уларҙан тыш мәҙәниәт йортонда ирҙәр вокал ансамбле, ҡатын-ҡыҙҙар вокал ансамбле, ҡумыҙсылар түңәрәге эшләй. Халыҡ театры «Аҡбейек» һәм халыҡ фольклор ансамбле «Асанай» киң билдәлелек яулаған. «Ағинәйҙәр клубы» матур ғына эшләп килә. Мәҙәниәт йорто үткән йылда 138 мероприятие уҙғарҙы. Уларҙың 22-һе район кимәлендә, 17-һе Республика кимәлендә уҙғарылған конкурстарҙа, тѳрлѳ куимәлдәге фольклор байрамдарҙа, смотр-фестивалдәрҙә ҡатнашты.

**Һаулыҡ һаҡлау һәм демографик хәл.**

Беҙҙең биләмә халҡын 1 участка больницаһы һәм дүрт ФАП хеҙмәтләндерә. Әлеге осорҙа халыҡты 24 медперсональ һәм 2 табип ҡабул итә.

Беҙҙә үткән йылда 48 бала тыуған, 25 кеше улгән.

**Социаль ѳлкә**

Ғаиләләргә килгәндә – күп балалы ғаиләләр һаны – 94. Шуларҙан

3 балалы - 73 ғаилә, 4 балалы - 12 ғаилә, 5 балалы - 8 ғаилә, 6 балалы -3, 9 балалы -1 ғаилә иҫәпләнә.

Тулы булмаған ғаиләләр – 64 (115 бала тәрбиәләнә)

Ауыр тормош шарттарында ҡалыусы ғаиләләр – 26 (73бала)

Яңғыҙ әсәләр – 52 (91 бала)

Әсәйһеҙ бала ҡараған атайҙар – 12 (24 бала)

Инвалид балаһы булған ғаиләләр – 25 (25 бала)

Ҡурсаулыkkа (опекуны) бала алғандар - 10 (13 бала)

Аҫрауға (приемные семьи) бала алғандар – 2 (2 бала).

Ауылдарҙағы төп пробле­маларҙың береһе бу­лып эскелектең артыуы, ата- әсәләре иҫән булып та социаль етемдәрҙең ишәйеүе, законһыҙ спиртлы эсемлектәр менән сауҙа итеүселәрҙең иркен эш итеүе тора. Үҙ-үҙҙәренә ҡул һалыусыларҙың кәмемәүе лә борсоуға һала. Шуға ла был йәһәттән хоҡуҡ һаҡлау ор­гандары, йәмәғәтселек менән бер төптән булып, профилактик эште көсәйтеү талап ителә. Ауыр тормош шарттарында ҡалған ғаиләләрҙе район хакимиәтенда урынлашҡан бүлектәр, ойошмалар, ауыл хакимиәте һәм йәмәғәт ойошмалары булышлығында һәр ваҡытта күҙ уңында тота һәм һәр саҡ ярҙам ҡулы һуҙа.

**Ветерандар иғтибар үҙәгендә.**

Беҙҙә ветерандар һәр саҡ күҙ уңында. Улар үҙҙәре лә әүҙем. Ветерандар Советы әүәлдән эшләп килә. Беҙҙең ветерандар ауылда, районда ниндәй генә саралар уҙғарылмаһын барыһында ла тырышып ҡатнашалар. Һәр сараларҙа ла актив ҡатнашыусы ветерандарыбыҙ, «Сыуалташ» триоһы «Һине яратам, тормош» республика фестевалендә йылдың йылы ҡатнаштып маҡтауға лайыҡ булалар. Оло быуын апайҙар «Иман» тѳркѳмѳн асып халыҡты шатландырып тора. «Ағинәйҙәр клубы» әүҙем эшләп килә. Был клубты ойоштороу ѳлкән быуын вәкилдәре ѳсѳн генә түгел, ә халыҡ йолаларын һаҡлап ҡалыуҙа һәм таратыуҙа, мили мәҙәниәт нигеҙендә йәштәрҙе тәрбиәләү тора. Ошо сараларҙың үҙәгендә оло быуын вәкилдәренең булыуҙары йәштәргә һәр саҡ ѳлгѳ лә булып тора.

Беҙҙә 444 пенсионер иҫәпләнә, 62 тыл эшсәндәре, 11 һуғышта ҡатнашҡан тол ҡатындар, Бѳйѳк Ватан һуғышында ҡатнашыусы аҡһаҡалдарыбыҙ – 1 . Оло быуын вәкилдәрен хѳкүмәт тә үҙ ярҙамынан ташламай. Һуғышта ҡатнашҡан ветерандарға һәм тыл ветерандарына йорт сертификаттары тапшырыла. Беҙҙең биләмәлә һуғышта ҡатнашҡан тол ҡатындарҙан әлегә Фәтҡолова Мәҙинә йорт сертификаты алмаған, улар юллау ѳҫтѳндә. Башҡаларға йорт сертификаттары тапшырылған. Үткән йыл Бѳйѳк Еңеүҙең 70 йыллығы тәбрикләнек. Бѳйѳк Еңеүҙең 70 йыллығына һәр ауылда обелисктар тѳҙѳкләндерелде. Йѳҙимән ауылы обелискы ауырым яңыртып кәртәләп алынды. Әлегә Биҙәүләт ауылы тѳҙѳкләндереү ѳҫтѳндә булыу сәбәпле. Биҙәүләт ауылы халҡынан яуҙа ятып ҡалғандар исемлеге яҙылған мәрмәр таҡтаташты ауыл аҡһаҡалы Кәбир Аҡбашев Ауыл Советынан һорап Сәйетбаба ауылы обелискы янына урынлаштырҙы. «Бесмертный полк» акцияһы Еңеү кѳнѳндә парадҡа патриотик рух ѳҫтәне.

Ауыр шарттарҙа ҡалған ветерандарыбыҙҙы 5 соцхеҙмәткәр хеҙмәтләндерә. Уларҙың һәр береһенә 11-әр ветеран-пенсионерҙар тура килә. Ветеран ағайҙар-апайҙар тарафынан улар эше тураһында тик йылы һүҙҙәр генә ишетеп торабыҙ. Уларҙың эше менән Ветерандар Советы һәр саҡ ҡыҙыҡһынып тора.

**Совет эшмәкәрлеге.**

Үткән йылда Ауыл Советының 26 саҡырылыш депутаттары тарафынан 13 ултырыш уҙғарып 34 ҡарар ҡабул итте. Был ҡарарҙарҙың 22 ауыл Советы башлығы тарафынан тәҡдим ителһә, прокуратура күрһәтмәһе буйынса - \_5\_ҡарар, Район Советы күрһәтмәһе буйынса \_7\_ҡарар ҡабул итергә тәҡдим ителгән. Ауыл биләмәһендә 9 сход ойошторолоп сходтарҙа ауыл биләмәһен тәртиптә тотоу, һалым, янғынға ҡаршы профилактика, эскелеккә ҡаршы профилактика, ауыл баҙарын үҫтереү, ауыл хужалығы һәм кѳтѳү мәсьәләләре ҡаралды, Ауыл сходттарының протоколдарына нигеҙләнеп 1 ҡарар ҡабул ителде.

9 сентябрҙә ауыл Советына һайлауҙар үтеп, 27-се саҡырылыш депутаттары һайланып үтелде. Ауыл Советы депуттаттары яңы составта 28 сентябрҙән үҙ эштәрен башлап ебәрҙеләр һәм 6 ултырыш уҙғарып 28 ҡарар ҡабул иттеләр.

Ауыл Советтары депуттаттары араһынан Рәсәй кимәлендә «Йәш депутаттар ассоциацияһы» булдырылып, районда һәм Ѳфѳ ҡалаһында уҙғарылған кәңәшмәләрҙә «Урындағы Йәш депутаттар ассоциацияһы» составынан йәш депуттаттар Урал Ишмырҙин менән Ильфат Файзуллин ҡатнашып кәңәш-фекер туплап ҡайттылар. Үҙ эштәрендә быларҙы ҡулланыр тигән ышаныста ҡалайыҡ.

Ауыл Советының яңы саҡырылыш депутаттары Сәйетбаба ауыл хакимиәте менән берлектә һәм халыҡ менән тығыҙ бәйләнештә эш алып бара. Беҙ, хѳрмәтле депутаттар, халыҡтың кәңәшсеһе лә, тайпылған урында ярҙам ҡулы һуҙыусыһы ла, ауыл биләмәһенең үҫеше ѳсѳн янып-кѳйѳп йѳрѳүсе ауылдаштарҙың идеяһын күтәреп алып тормошҡа ашырырға ярҙам итеүсеһе лә булырға тейешбеҙ. Яңы эш башлаусы депутат иптәштәр ошо хаҡта онотмаһаҡ ине. Беҙҙе халыҡ һайлаған икән, улар беҙгә ышана. Беҙ халыҡтың ышанысын аҡларға, халыҡ менән берлектә эш алып барырға бурыслыбыҙ.

**Хѳрмәтле, ауылдаштар!**

Үткән йыл Башҡортостан Республикаһы президенты тарафынан Башҡортостанда «Әҙәбиәт йылы» итеп билдәләнде. Шулай үк үҙебеҙҙең районыбыҙ ҙа үҙенең 70 йыллык юбилейын һәм «Әҙәбиәт йылы» уңайынан арҙаҡлы яҡташыбыҙ Башҡортостандың беренсе Халыҡ шағиры Мәжит Ғафурийҙың 135 йыллығын уҙғарҙы. Ош уңайҙан беҙ ҙә «Әҙәбиәт йылы»н һѳҙѳмтәле генә тѳрлѳ мероприятиелар һәм осрашыуҙар ойоштороп уҙғарҙыҡ. Ауылыбыҙҙан үҫеп сыҡҡан яҙыусыларыбыҙ ҙа Сәйетбаба ауылы биләмәһе халҡының һәм яҡташыбыҙ Мәит Ғафурийҙың йѳҙѳнә ҡыҙҙыллыҡ килтермәне. Яҙыусы Гѳлнур Яҡупованың яңы әҫәрҙәре донъя күрһә, Мѳнир Ҡунафин менән Рәйлә Сабитованың яңы яҙғән повестары Башҡортостан яҙыусылар союзы уҙғарған конкурста юғары баһа алдылар. Шулай уҡ үткән йылды рухыбыҙҙы күтәреп, кәңәш-фекер туплар ѳсѳн йәй айында Йыйын уҙғарҙыҡ.

Быйылғы йылда ла эшләйһе эштәр байтаҡ, хѳрмәтле ауылдаштар. Иң тѳп күмәкләп башҡараһы эштәребеҙҙең береһе – баҫыуҙарыбыҙҙа сүп үләндәре үҫтермәү. Пай ерҙәрен билдәләп алып бѳтѳү ѳҫтѳндәбеҙ, шуға күрә үҙебеҙҙең ерҙе үҙебеҙ ҡарайыҡ, ситтән, кемдәндер кѳтмәйек. Шишмә-йылғаларыбыҙҙы, йорт-тирәләребеҙҙе таҙа тотайыҡ, сүп-сарҙарҙы тәғәйен урындарға алып барайыҡ. Һәр беребеҙ эшләй алған эштәрҙе еренә еткереп эшләйек: әле әйткәнемсә, сүп-сарҙарыбыҙҙы тәғәйен урынына алып барып еткереп түгәйек, мал-тыуарҙарыбыҙҙы ауыл кѳтѳүендә йѳрѳтәйек. Янғын һәм башҡа фәшиғәләрҙән һаҡ булайыҡ, эскелекте тѳбѳ-тамыры менән бѳтѳрәйек, бер-беребеҙҙең кәңәшенә ҡолаҡ һалайыҡ. Ошо тѳп эштәрҙе беҙ бергәләп атҡарһаҡ, тәртип тә булыр, йѳҙѳбѳҙ ҙә яҡтырыр. Быйылғы йыл да үтә лә яуаплы йыл. Берҙән йәйге айҙарҙа Бѳтә Рәсәй ауыл хужалығын алыу кампанияһы үтәсәк, сентябрь айында Дәүләт Думаһына һәм район Советына депутаттар һайлауҙар үтәсәк. Был кампанияларҙы һәм һайлауҙарҙы ғауға-низағһыҙ матур уҙғарайыҡ. Бер-беребеҙҙе хѳрмәт итәйек, ғаиләләребеҙҙә татыулыҡ, йылылыҡ ойошторайыҡ, үҙ балаларыбыҙҙы һѳйѳп, матур тәрбиәләп илебеҙҙең ғорур улдары һәм ҡыҙҙары булырҙай үҫтерәйек. Йорттарыбыҙҙың эсен күңел йылыһы менән матурлаһаҡ, тышҡы күренешен дә балҡытайыҡ, тирә-яҡ мѳхитебеҙҙе һаҡлайыҡ, бысратмайыҡ, насарлыҡҡа юл ҡуймайыҡ, хѳрмәтле депуттаттар, ауылдаштар-туғандар.

Ихтибарығыҙ ѳсѳн рәхмәт!